b'\n_START_ARTICLE_\nGullfoss\n_START_PARAGRAPH_\nGullfoss (Zlati slap) je mogo\xc4\x8den slap, ki se nahaja v kanjonu reke Hv\xc3\xadt\xc3\xa1 na jugozahodu Islandije. Reka izhaja iz ledeni\xc5\xa1kega jezera Hv\xc3\xadt\xc3\xa1vatn izpod ledenika L\xc3\xa1ngj\xc3\xb6kull pribli\xc5\xbeno 40 km severno od Gullfossa. Skupaj s \xc3\x9eingvellirjem in gejzirji Haukadalurja je Gullfoss del t. i. Zlatega kroga priljubljenih turisti\xc4\x8dnih izletnih to\xc4\x8dk.\n_START_SECTION_\nOpis\n_START_PARAGRAPH_\nGullfoss je ena izmed najbolj priljubljenih turisti\xc4\x8dnih znamenitosti v dr\xc5\xbeavi. \xc5\xa0iroka reka Hv\xc3\xadt\xc3\xa1 te\xc4\x8de proti jugu in ustvarja kilometer dolgo tristopenjsko slapi\xc5\xa1\xc4\x8de, kjer zavije ostro v desno. Slapi\xc5\xa1\xc4\x8de ima najprej dve stopnji (11 m in 21 m), nakar pada v razpoko 32 m globoko. Ozka, pribli\xc5\xbeno 20 m \xc5\xa1iroka in 2,5 km dolga razpoka se razteza pravokotno na tok reke. Povpre\xc4\x8dna koli\xc4\x8dina vode nad tem slapom je 140 m\xc2\xb3/s poleti in 80 m\xc2\xb3/s v zimskem \xc4\x8dasu. Najvi\xc5\xa1ja izmerjena koli\xc4\x8dina je bila 2000 m\xc2\xb3/s.\n_START_SECTION_\nZgodovina\n_START_PARAGRAPH_\nV prvi polovici 20. stoletja in ob njegovem koncu je bilo veliko idej o uporabi Gullfossa za proizvodnjo elektri\xc4\x8dne energije. V tem obdobju so slap oddali v najem tujim vlagateljem njegovi lastniki, T\xc3\xb3mas T\xc3\xb3masson in Halld\xc3\xb3r Halld\xc3\xb3rsson. Vendar pa poskusi vlagateljev niso bili uspe\xc5\xa1ni, delno zaradi pomanjkanja denarja, \xc5\xa1e bolj pa zaradi upora prebivalcev. Slap je kasneje odkupila dr\xc5\xbeava Islandija. Tudi \xc5\xa1e potem so obstajali na\xc4\x8drti za izkori\xc5\xa1\xc4\x8danje reke Hv\xc3\xadt\xc3\xa1, ki bi slap za ve\xc4\x8dno spremenili. Zdaj je slap za\xc5\xa1\xc4\x8diten._NEWLINE_Sigr\xc3\xad\xc3\xb0ur T\xc3\xb3masd\xc3\xb3ttir, h\xc4\x8di T\xc3\xb3masa T\xc3\xb3massona, je bila glavna pobudnica za ohranitev stanja slapa, pe\xc5\xa1 je od\xc5\xa1la protestirat v 120 km oddaljeni Reykjav\xc3\xadk in je celo zagrozila, da se bo vrgla v slap. \xc4\x8ceprav velja prepri\xc4\x8danje, da je Sigr\xc3\xad\xc3\xb0ur re\xc5\xa1ila slap, je to malo verjetno. So pa ob slapu postavili kamnit spomenik Sigri\xc3\xb0ur v \xc4\x8dast.\n_START_SECTION_\nGlasba, literatura\n_START_PARAGRAPH_\nGullfoss je slika na naslovnici albuma Porcupine britanske skupine Echo & the Bunnymen. Poleg tega so slapovi navedeni v noveli The Odd Saga of the American and a Curious Icelandic Flock: med ve\xc4\x8derjo Snorri zagovarja prednost Gullfossa, medtem ko dr. Gustafsson zagovarja Glymur._NEWLINE_Gullfoss se znajde v videospotu za pesem\xc2\xa0\xc2\xbbHeaven\xc2\xab, ki ga igra skupina Live. V videu si mladeni\xc4\x8d in mladenka, lo\xc4\x8dena z reko Hv\xc3\xadt\xc3\xa1, izmenjavata pisna sporo\xc4\x8dila s pomo\xc4\x8djo skal, ki jih me\xc4\x8deta preko reke in slapov. Na koncu videospota mladeni\xc4\x8d posku\xc5\xa1a preplavati reko dolvodno od Gulfossa. Njegova prijateljica je tako zgro\xc5\xbeena, ko vidi, da ga bo reka odnesla, da tudi sama sko\xc4\x8di v reko, da bi mu pomagala. Nato ju reka skupaj odnese.'